《和崔侍中从驾经山寺诗》
南北朝·萧悫

钩陈夜警徼，河汉晓参横。游骑腾文马，前驱转翠旌。

野禽喧曙色，山树动秋声。云表金轮见，岩端画栱明。

塔疑从地涌，盖似积香成。泉高下溜急，松古上枝平。

仪台多壮思，丽藻蔚缘情。自嗤非照庑，何以继连城。

作者简介：萧悫，（约公元561年前后在世）字仁祖，兰陵人。生卒年不详，约北齐武成帝太宁元年前后在世。工于诗咏。天保中，公元554年（左右）入齐。武平中，公元572年（左右）为太子洗马。陈后主时，为齐州录事参军，待诏文林馆。卒于隋。悫曾于秋夜赋诗，其两句云：“芙蓉露下落，杨柳月中疏”。颇为知音所赏。有集九卷，（《隋书志》及《两唐书志》）行于世。